《木兰花慢·西湖送春》
元代·梁曾

问花花不语，为谁落，为谁开。算春色三分，半随流水，半入尘埃。人生能几欢笑，但相逢、尊酒莫相催。千古幕天席地，一春翠绕珠围。
彩云回首暗高台。烟树渺吟怀。拚一醉留春，留春不住，醉里春归。西楼半帘斜日，怪衔春、燕子却飞来。一枕青楼好梦，又教风雨惊回。

作者简介：（1242—1322）元燕人，字贡父。少好学。世祖时，以荐辟中书左三部会史。累知南阳府，使安南，其君遣遗爱奉表从曾入献方物。历淮安路总管，复使安南，还，进所与陈日焌往复议事书，帝大悦，解衣赐之。仁宗时，官至集贤侍讲学士，国有大政，必命曾与议之。晚年寓居淮南，日以书史自娱。